«РусГидро»-м и мурадыфIхэр
Кавказ Ищхъэрэр лъэныкъуэ куэдкIэ зызыужь, зызыузэщI щIыналъэщ. Абы къыщызэIуах экономикэ IэнатIэщIэхэр, егъэджэныгъэ, щэнхабзэ IуэхущIапIэщIэхэр. Абы и щапхъэщ «РусГидро»-м ди щIыналъэм хуиIэ мурадыфIхэу иджыблагъэ хэIущIыIу ищIахэр. А IэнатIэм къэкIуэну илъэс зыхыблым къриубыдэу Кавказ Ищхъэрэм щиухуэнущ гидроэлектростанц зыбжанэ: Шэшэн Республикэм - Нихалой ГЭС-р, Дагъыстэным – Могох ГЭС-р, Къэбэрдей-Балъкъэрым – Бахъсэн Ипщэ ГЭС-р. Абыхэм я лъэщагъыр псори зэхэту МВт 96-рэ хъунущ.
Бахъэсэн Ипщэм щаухуэну ГЭС цIыкIур Адыр-Су псыщхьэм тетынущ. Абы и лъэщагъыр МВт 23,2-рэ хъунущ. «УК ГидроОГК» компанием и Ипщэ щIыналъэм щиIэ къудамэм и унафэщIым - инженер нэхъыщхьэм и къуэдзэ Мэрзей Марат зэрыжиIамкIэ, «РусГидро»-м и IэщIагъхэлIхэр мы зэманым йолэжь зи гугъу тщIы электростанцхэм я ухуэныгъэхэм ехьэлIа проект тхылъхэр гъэхьэзырыным.
Къэбэрдей-Балъкъэрым щаухуэну электростанцыр яутIыпщынущ 2027 гъэм. Абы и фIагъхэм ящыщ зыщ экологие и лъэныкъуэкIэ шынагъуэншэу зэрыщытынур. Электрокъарур станцым къилэжьын щхьэкIэ, ихъуреягъым щыIэ щIыуэпсым и зэхэлъыкIэр къута хъунукъым, апхуэдэуи ГЭС цIыкIур зытращIыхьыну псым и фIагъыр игъэнэхъыкIэнукъым, абы хэс бдзэжьейхэми зэран яхуэхъунукъым. Къинэмыщауэ, а электростанцым мыхьэнэшхуэ иIэщ республикэм и щIыпIэ пхыдзахэр электрокъарукIэ ирикъуу къызэгъэпэща хъунымкIи.
Фигу къэдгъэкIыжынщи, ди республикэр нэгъабэ хэтащ УФ-м Энергетикэм зыщегъэужьынымкIэ и зэгухьэныгъэм къызэригъэпэща рейтингым. А Iуэхум къиубыдэу я лэжьыгъэр къапщытауэ щытащ Урысей Федерацэм хыхьэ щIыналъэ 66-рэ. Ди республикэр а рейтингым хэтам и мызакъуэу, «Урысейм и гидроэнергетикэ IэнатIэ и пашэ» унэтIыныгъэм щытекIуащ. Апхуэдэ ехъулIэныгъэ лъагэм лъабжьэ хуэхъуа Iуэхугъуэхэм ящыщщ блэкIа илъэситхум къриубыдэу ди щIыналъэм элактростанц цIыкIу зыбжанэ щаухуауэ зэрыщытар. Псалъэм прапщIэ, 2016 гъэм яутIыпщащ Зэрэгъыж МГЭС-р, 2020 гъэм лэжьэн щIидзащ Балъкъэр Ипщэ МГЭС-м, мы зэманым йолэжь 2024 гъэм зи ухуэныгъэр 2024 гъэм зэфIэкIыну Псыгуэнсу МГЭС-м.
Иджы, зэрынэрылъагъущи, мы зэманым адэкIи пащэ а унэтIыныгъэм щIыналъэм зыщегъэужьыным.
ЖЫЛАСЭ Маритэ.
